## **Specialiųjų Pirkimo Sąlygų 12 priedas / Preliminariosios sutarties 2 priedas „Atnaujinto tiekėjų varžymosi tvarka“**

**ATNAUJINTO TIEKĖJŲ VARŽYMOSI TVARKA**

Atnaujinto tiekėjų varžymosi tvarka (toliau – Tvarka) nurodo sąlygas, kurių Užsakovas laikosi vykdydamas Atnaujintą tiekėjų varžymąsi pagal Preliminariosios sutarties 4.1 punktą. Ši pirkimo procedūra vykdoma taikant Lietuvos Respublikos viešųjų pirkimų įstatymą (toliau – **VPĮ**) atnaujintam tiekėjų varžymuisi privalomas nuostatas bei šias sąlygas:

1. Užsakovo įgaliotas asmuo CVP IS kreipiasi į Paslaugų teikėjus ir prašo iki Kvietime nustatyto termino CVP IS priemonėmis pateikti Pasiūlymus nurodydamas: (i) planuojamas pirkti konkrečias Paslaugas (pirkimo objektą); (ii) planuojamos sudaryti Pagrindinės pirkimo sutarties sąlygas (kai pirkimo sutartys sudaromos preliminariosios sutarties pagrindu, šalys negali daryti esminių preliminariosios sutarties sąlygų pakeitimų); (iii) pasiūlymų vertinimo kriterijų (kainą ar kainos ir kokybės santykį). Vykdant atnaujinto varžymosi procedūras, taikomas Specialiųjų Pirkimo Sąlygų 7 priede „Pasiūlymų vertinimo kriterijai ir sąlygos“ nurodytaskokybės kriterijus (renginių organizavimo projekto vadovo patirtis) gali būti tikslinamas, siekiant kuo labiau atitikti ketinamo organizuoti renginio specifiką, be to, pagal toliau pateiktą tvarką kokybės kriterijaus gali būti apskritai atsisakoma ir atnaujintas varžymasis vykdomas tik pagal kainos kriterijų. Kainos kriterijus taikomas tuomet, kai ketinamos įsigyti renginio su 50 arba mažiau dalyvių organizavimo paslaugos. Kainos ir kokybės kriterijus taikomas tuomet, kai ketinamos įsigyti renginio su 51 ar daugiau dalyvių organizavimo paslaugos ; (iv) reikalavimą Paslaugų teikėjui patvirtinti, kad jo kvalifikacija ir Europos bendrajame viešųjų pirkimų dokumente nurodyta informacija, kuri Pirkimo metu teikiant Pasiūlymą dėl Preliminariosios sutarties sudarymo buvo pateikta Užsakovui, yra nepasikeitusi arba jei pasikeitusi, pateikti aktualią informaciją; (v) kitas konkretaus Paslaugų pirkimo atveju, Užsakovo vertinimu, svarbias aplinkybes ar informaciją apie perkamas Paslaugas, Pasiūlymų pateikimo, vertinimo ir / ar Pagrindinės pirkimo sutarties sudarymo tvarką ir prašydamas pateikti Atnaujinto varžymosi pasiūlymą iki nustatyto termino, kuris kiekvienu atveju nustatomas Užsakovui įvertinus konkrečių perkamų Paslaugų specifiką, Paslaugų įsigijimo skubą ir kitas svarbias aplinkybes ir kuris bet kokiu atveju negali būti trumpesnis nei 3 darbo dienos. Užsakovas užtikrina pasiūlymų konfidencialumą iki jų pateikimo termino pabaigos.

2. Gavęs Paslaugų teikėjo paklausimą paaiškinti, patikslinti Kvietime pateiktas sąlygas, Užsakovas įsipareigoja per protingą terminą raštu pateikti atitinkamą informaciją. Rašytinis patikslinimas, paaiškinimas turi būti pateikiamas visiems Paslaugų teikėjams. Užsakovas, pateikęs šiame punkte nurodytus patikslinimus ar paaiškinimus, turi teisę pratęsti Pasiūlymų pateikimą protingam terminui apie tai raštu informuodamas visus Paslaugų teikėjus ir įsipareigoja sudaryti galimybę visiems Pasiūlymus pateikusiems Paslaugų teikėjams patikslinti Pasiūlymus. Kvietimo patikslinimas, paaiškinimas gali būti pateiktas ir Užsakovo iniciatyva;

3. Paslaugų teikėjas, gavęs Kvietimą, iki jame nurodyto termino pabaigos pateikia vieną Pasiūlymą užpildydamas pateiktą Pasiūlymo formą. Paslaugų teikėjas Pasiūlymo formoje nurodo ne didesnius įkainius (Renginio organizavimo paslaugoms -– procentą) nei nurodyti Preliminariojoje sutartyje, t. y., Paslaugų teikėjas, teikdamas Pasiūlymą, gali Preliminariojoje sutartyje nurodytus įkainius (procentą) tik sumažinti. Jei Paslaugų teikėjas iki nurodyto termino pabaigos nepateikia Pasiūlymo arba jį pateikia po nurodyto termino pabaigos, arba pasiūlo didesnius įkainius (procentą) nei nustatyti Preliminariojoje sutartyje, laikoma, kad jis atsisakė dalyvauti Atnaujintame tiekėjų varžymesi;

4. Pasiūlymuose nurodytos kainos vertinamos eurais. Jeigu Pasiūlymuose kainos nurodytos užsienio valiuta, jos perskaičiuojamos eurais pagal Europos centrinio banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos centrinis bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę Pasiūlymų pateikimo termino dieną.

5. Paslaugų teikėjai negali dalyvauti susipažinimo su Pasiūlymais, Pasiūlymų nagrinėjimo, vertinimo ir palyginimo procedūrose. Jei Kvietime nurodyta, kad pirkimo objektas skaidomas į dalis – kiekvienos pirkimo objekto dalies Pasiūlymai nagrinėjami, vertinami ir palyginami atskirai.

6. Atlikus pradinį susipažinimą su Pasiūlymais, Užsakovas Pasiūlymus nagrinėja tokiu eiliškumu:

6.1. įvertina Paslaugų teikėjų kvalifikaciją ir Europos bendrajame viešųjų pirkimų dokumente nurodytą informaciją, jei ji yra pasikeitusi;

6.2. nagrinėja, vertina ir palygina kitus Paslaugų teikėjų Pasiūlymų dokumentus, vadovaudamasis Kvietime ir šioje Tvarkoje nustatytomis sąlygomis;

7. Nagrinėjant Paslaugų teikėjo pateiktą Pasiūlymą ir nustačius, kad Paslaugų teikėjas pateikė netikslius, neišsamius ar klaidingus dokumentus ar duomenis apie atitiktį Kvietimo reikalavimams ar šių dokumentų ar duomenų trūksta, laikomasi šių sąlygų:

7.1. Užsakovas CVP IS, nepažeisdamas lygiateisiškumo ir skaidrumo principų, prašo Paslaugų teikėją tokius dokumentus ar duomenis patikslinti, papildyti arba paaiškinti per jo nustatytą protingą terminą;

7.2. Paslaugų teikėjas iki Užsakovo nustatyto termino raštu privalo atsakyti į prašymą ir patikslinti, papildyti arba paaiškinti Pasiūlymą, kaip reikalauja Užsakovas (kitu atveju jo Pasiūlymas atmetamas).

7.3. Pasiūlymų vertinimo metu radus Pasiūlyme nurodytos kainos apskaičiavimo klaidų, per Užsakovo nurodytą terminą Paslaugų teikėjo raštu paprašoma ištaisyti Pasiūlyme pastebėtas aritmetines klaidas, nekeičiant susipažinimo su Pasiūlymais metu užfiksuotos kainos. Taisydamas Pasiūlyme nurodytas aritmetines klaidas, Paslaugų teikėjas gali taisyti kainos sudedamąsias dalis, tačiau neturi teisės atsisakyti kainos sudedamųjų dalių arba papildyti kainą naujomis dalimis.

7.4. Užsakovas gali nevertinti viso Paslaugų teikėjo Pasiūlymo, jeigu patikrinęs jo dalį nustato, kad Pasiūlymas, vadovaujantis Kvietimo reikalavimais, turi būti atmetamas.

8. Įvertinęs pateiktų Pasiūlymų atitiktį Kvietime nustatytiems reikalavimams, Užsakovas raštu per nustatytą protingą terminą reikalauja, kad Paslaugų teikėjai pagrįstų Pasiūlyme nurodyto pirkimo objekto ar jo sudedamųjų dalių kainą, jeigu ji atrodo neįprastai maža (Paslaugų teikėjo, kuris iki Užsakovo nustatyto termino neatsiunčia pagrindimo, Pasiūlymas atmetamas). Pasiūlyme nurodyta pirkimo objekto kaina / įkainis laikoma neįprastai maža (-ais), jeigu kaina / įkainis yra 30 (trisdešimt) ir daugiau procentų mažesnė už visų Paslaugų teikėjų, kurių Pasiūlymai neatmesti dėl kitų priežasčių ir kurių pasiūlyta kaina neviršija pirkimui skirtų lėšų, nustatytų ir užfiksuotų Užsakovo rengiamuose dokumentuose prieš pradedant pirkimo procedūrą, pasiūlytų kainų aritmetinį vidurkį;

9. Galutinai įvertinęs Pasiūlymus Užsakovas ekonominio naudingumo mažėjimo tvarka nustato Pasiūlymų eilę (išskyrus atvejus, kai Pasiūlymą pateikia tik vienas Paslaugų teikėjas). Tais atvejais, kai kelių tiekėjų Pasiūlymų ekonominis naudingumas yra vienodas, sudarant Pasiūlymų eilę pirmesnis į šią eilę įrašomas Paslaugų teikėjas, kurio Pasiūlymas pateiktas anksčiausiai.

10. Užsakovas, Paslaugų teikėjo pateiktą ekonomiškai naudingiausią Pasiūlymą nustato laimėjusiu, jeigu jo Pasiūlymas atitinka Kvietime nustatytus reikalavimus, sąlygas ir kriterijus, jo pasiūlyta kaina nėra per didelė (nepriimtina) Užsakovui ir, jei buvo reikalaujama, šis Paslaugų teikėjas per Užsakovo nustatytą terminą patikslino, papildė, paaiškino Pasiūlymo informaciją ir (ar) pagrindė siūlomą kainą. Paslaugų teikėjo, kuris negalėtų būti nustatytas laimėtoju pagal šias sąlygas, Pasiūlymas atmetamas.

11. Užsakovas Atnaujintame varžymesi dalyvavusiems Paslaugų teikėjams ne vėliau kaip per 3 (tris) darbo dienas raštu praneša apie priimtą sprendimą nustatyti laimėjusį Pasiūlymą, dėl kurio bus sudaroma sutartis ir pateikia:

11.1. Tvarkos 12 punkte nurodytos atitinkamos informacijos, kuri dar nebuvo pateikta atnaujinto varžymosi metu, santrauką;

11.2. nustatytą Pasiūlymų eilę (jei pirkimo objektas skaidomas į dalis, Pasiūlymų eilė nustatoma kiekvienai pirkimo objekto daliai);

11.3. laimėjusį Pasiūlymą (jei pirkimo objektas skaidomas į dalis, laimėtojas nustatomas kiekvienai pirkimo objekto daliai);

11.4. priežastis, dėl kurių priimtas sprendimas nesudaryti Pagrindinės pirkimo sutarties arba pradėti Atnaujintą tiekėjų varžymąsi iš naujo.

12. Užsakovas, gavęs Atnaujintame varžymesi dalyvavusio Paslaugų teikėjo raštu pateiktą prašymą, ne vėliau kaip per 15 (penkiolika) dienų nuo jo gavimo dienos išsamiai pateikia šią informaciją:

12.1. Paslaugų teikėjui, kurio Pasiūlymas nebuvo atmestas – laimėjusio Pasiūlymo charakteristikas ir santykinius pranašumus, dėl kurių šis Pasiūlymas buvo pripažintas geriausiu, taip pat šį Pasiūlymą pateikusio Paslaugų teikėjo ar Pagrindinės pirkimo sutarties šalių pavadinimus;

12.2. Paslaugų teikėjui, kurio Pasiūlymas buvo atmestas, – Pasiūlymo atmetimo priežastis, taip pat priežastis, dėl kurių priimtas sprendimas dėl nelygiavertiškumo arba sprendimas, kad pirkimo objektas neatitinka nurodyto rezultatų apibūdinimo ar funkcinių reikalavimų.

13. Tvarkos 11 ir 12 punktuose nurodytais atvejais informacija neteikiama, jeigu jos atskleidimas prieštarauja informacijos ir duomenų apsaugą reguliuojantiems teisės aktams arba visuomenės interesams, pažeidžia teisėtus konkretaus tiekėjo komercinius interesus arba turi neigiamą poveikį tiekėjų konkurencijai.

14. Remdamasis Atnaujinto tiekėjų varžymosi rezultatais Užsakovo įgaliotas asmuo parengia Pagrindinę pirkimo sutartį pagal Preliminariosios sutarties 1 priedą, siunčia ją laimėtoju nustatytam Paslaugų teikėjui pasirašyti ir nurodo datą, iki kurios turi atsiųsti pasirašytą Pagrindinę pirkimo sutartį.

15. Laikoma, kad laimėtojų pripažintas Paslaugų teikėjas atsisakė sudaryti Pagrindinę pirkimo sutartį, kai yra bent vienas iš šių atvejų:

15.1. Paslaugų teikėjas raštu atsisako ją sudaryti;

15.2. iki Užsakovo nurodyto laiko nepasirašo Pagrindinės pirkimo sutarties;

15.3. atsisako sudaryti Pagrindinę pirkimo sutartį Kvietime nustatytomis sąlygomis.

16. Jeigu laimėjęs Paslaugų teikėjas atsisako sudaryti Pagrindinę pirkimo sutartį, ją sudaryti siūloma Paslaugų teikėjui, kurio Pasiūlymas pagal nustatytą Pasiūlymų eilę yra pirmas po Paslaugų teikėjo, atsisakiusio sudaryti sutartį.

17. Tiekėjas Atnaujinto tiekėjų varžymosi metu turi teisę ginčyti Užsakovo veiksmus ir (arba) sprendimus VPĮ VII skyriuje nustatyta tvarka.

(Kvietimo atnaujintam varžymuisi forma)

**KVIETIMAS**

**PATEIKTI PASIŪLYMUS ATNAUJINTAM TIEKĖJŲ VARŽYMUISI**

**PAGAL *(NURODYTI DATĄ)* PRELIMINARIĄJĄ SUTARTĮ NR. *(NURODYTI)***

**DĖL ESF+ SI+ INICIATYVOS RENGINIŲ (KONFERENCIJŲ, TINKLŲ SUVAŽIAVIMŲ, PAŽINTINIŲ VIZITŲ IR KT.) ORGANIZAVIMO PASLAUGŲ PIRKIMO PAGRINDINĖS SUTARTIES**

**\_\_\_\_\_\_\_\_\_\_\_\_\_\_\_\_\_\_\_**

(*nurodyti datą, vietą*)

Prašome įvertinti šiame **Kvietime** pateiktą informaciją ir iki *(nurodyti datą)* Preliminariojoje sutartyje dėl ESF+ SI+ iniciatyvos renginių (konferencijų, tinklų suvažiavimų, pažintinių vizitų ir kt.) organizavimo paslaugų Nr. ............. (*nurodyti*) (toliau – Preliminarioji sutartis) nustatytomis sąlygomis ir tvarka pateikti Pasiūlymus Atnaujintam tiekėjų varžymuisi. Šiame **Kvietime** vartojamos sąvokos atitinka ir turi būti aiškinamos pagal Preliminariojoje sutartyje pateiktus apibrėžimus.

|  |  |  |
| --- | --- | --- |
| Eil. Nr. | Pavadinimas | Informacija apie Paslaugų pirkimą Preliminariosios sutarties pagrindu *(pildo Užsakovas)* |
| 1. | Pirkimo objektas (planuojamos pirkti Paslaugos, nurodytos 1 priedėlyje (pasiūlymo formoje) | *siekiamos įsigyti Paslaugos aprašytos pridedamoje Techninėje specifikacijoje.* |
| 2. | Planuojamos sudaryti Pagrindinės sutarties sąlygos, nenurodytos Preliminariojoje sutartyje | *nurodyti papildomas Pagrindinės sutarties sąlygas, atsižvelgiant į perkamas Paslaugas. Gali būti daromi tik neesminiai Pagrindinės sutarties sąlygų pakeitimai lyginant su Preliminariojoje sutartyje nurodytų Pagrindinių sutarčių sąlygomis.* |
| 3. | Atnaujintame varžymesi pateiktų Pasiūlymų vertinimo kriterijai | *nurodyti vertinimo kriterijų:*  *Kaina / Kokybė ir kaina / įkainis.* |
| 4. | Terminas arba data, iki kurios turi būti pateikti Tiekėjų Pasiūlymai Atnaujintame varžymesi | *nurodyti terminą, kuris negali būti trumpesnis negu 3*  (*trys) darbo dienos nuo šio Kvietimo gavimo ir turi būti kiekvienu atveju nustatomas Užsakovui įvertinus konkretaus pirkimo objekto apimtis ir kitas svarbias aplinkybes.* |
| 5. | Atnaujinto varžymosi metu pateikiamo Pasiūlymo galiojimo terminas ir užtikrinimo dokumentas (jei taikoma) | *nurodyti, pateikiant visą reikiamą informaciją* |
| 6. | EBVPD nurodyta informacija ir kvalifikaciniai reikalavimai | *reikalaujama Tiekėjui patvirtinti, kad EBVPD nurodyta informacija ir kvalifikaciją įrodanti informacija, kuri pateikta Perkančiajai organizacijai teikiant pasiūlymą dėl Preliminariosios sutarties sudarymo yra nepasikeitusi, arba jei pasikeitusi - aktualią informaciją.* |
| 7. | Informacija apie Pasiūlymų pateikimo, vertinimo, Pagrindinės sutarties sudarymo tvarką, pradinės Pagrindinės sutarties vertę, trukmę, Sutarties įvykdymo užtikrinimo reikalavimą (jei jis reikalaujamas, pateikiamas pagal pridedamą Sutarties įvykdymo užtikrinimo formą) ir/ar kitas svarbias ar tokiomis galinčias būti aplinkybes | Kvietimas siunčiamas, pasiūlymai teikiami, Susirašinėjimas vykdomas CVPIS. |
| 6. | Užsakovo kontaktiniai duomenys dėl šiame Kvietime pateiktos informacijos | (*nurodyti*) |

[*PRIDEDAMA:*

*1 priedas. Pasiūlymo atnaujintam Tiekėjų varžymuisi forma;*

*2 priedas. Techninė specifikacija;*

*3 priedas. Pagrindinės sutarties projektas (su neesminiais pakeitimais ir papildymais, lyginant su Preliminariojoje sutartyje nurodytų Pagrindinių sutarčių sąlygomis, jei tokie būtų, nurodyta pradine Pagrindinės sutarties verte).*]